Zondo eis tronkstraf vir ZumaOudpres. Jacob Zuma. (Foto: Sandile Ndlovu/Pool) Die Zondo-kommissie van ondersoek na staatskaping het Maandag ŉ dringende aansoek by die Konstitusionele Hof van Suid-Afrika ingedien waarin die hof versoek word dat oudpres. Jacob Zuma skuldig bevind moet word aan minagting van die hof en dat hy tot twee jaar tronkstraf gevonnis moet word. Zuma het op 15 Februarie ŉ bevel van die Konstitusionele Hof geïgnoreer toe hy versuim het om by ŉ sitting van die kommissie op te daag. Hy moes van 15 tot 19 Februarie voor die kommissie getuig het. Zondo het versoek dat die aansoek as ŉ saak van dringendheid aangehoor word. Die kommissie versoek ook dat die minister van polisie en die nasionale polisiekommissaris, onderskeidelik die tweede en derde respondente in die saak, opdrag gegee word om stappe te doen dat Zuma twee jaar tronkstraf opgelê word. Daar word ook versoek dat Zuma die kostes van die aansoek moet betaal. “Die doel van die aansoek is om ŉ hofbevel te bekom wat Zuma skuldig bevind aan minagting van die hof en dat hy tronkstraf opgelê word,” lui die hofdokumente. “Dit spruit uit sy moedswillige weiering om aan die hofbevel te voldoen [om voor die kommissie te verskyn].” Volgens die aansoek hou Zuma se gedrag ŉ gevaar in vir die publiek se vertroue in en respek vir die gesag van die hof en die wet. “As ŉ voormalige president en leier van die Republiek, word daar van mnr. Zuma verwag om ŉ voorbeeld te stel deur sy woorde en gedrag. Hy het die posisie en invloed om dit te doen, omdat ander na hom opkyk as ŉ leier. Wanneer mnr. Zuma die integriteit en gesag van die hof ondermyn, is daar ŉ groot gevaar dat hy ander sal inspireer om dieselfde te doen en dat die wet sodoende verswak sal word.” Die kommissie vereis ook ŉ bevel van direkte tronkstraf. “Indien die hof die tronkstraf sou opskort, op voorwaarde dat mnr. Zuma voor die kommissie sal getuig, sal die kommissie behoorlike logistieke reëlings moet tref. ŉ Spesiale reëling in dié verband sal getref moet word om mnr. Zuma se getuienis voor 31 Maart 2021 aan te hoor.”